Document ID: 32009D0564

32009D0564
L 196/36
SLUŽBENI LIST EUROPSKE UNIJE
ODLUKA KOMISIJE
od 9. srpnja 2009.
o utvrđivanju ekoloških mjerila za dodjelu znaka zaštite okoliša Zajednice za usluge kampa
(priopćeno pod brojem dokumenta C(2009) 5618)
(Tekst značajan za EGP)
(2009/564/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1980/2000 Europskog parlamenta i Vijeća od 17. srpnja 2000. o revidiranom programu dodjele znaka zaštite okoliša Zajednice (1), a posebno njezin članak 6. stavak 1. drugi podstavak,
nakon savjetovanja s Odborom Europske unije za znak zaštite okoliša,
budući da:
(1)
U skladu s Uredbom (EZ) br. 1980/2000, znak zaštite okoliša Zajednice može se dodijeliti proizvodu koji svojim svojstvima značajno doprinosi napretku u vezi s ključnim aspektima zaštite okoliša.
(2)
Uredbom (EZ) br. 1980/2000 propisuje se da na temelju mjerila koja je sastavio Odbor Europske unije za znak zaštite okoliša treba utvrditi posebna mjerila za dodjelu znaka zaštite okoliša prema skupinama proizvoda.
(3)
Uredbom je također propisano da pregled mjerila za dodjelu znaka zaštite okoliša, kao i ocjenjivanje i provjeru zahtjeva povezanih s tim mjerilima, treba obaviti pravovremeno, prije kraja razdoblja važenja mjerila utvrđenih za predmetnu skupinu proizvoda.
(4)
U skladu s Uredbom (EZ) br. 1980/2000 pravovremeno je izvršena revizija ekoloških mjerila kao i s njima povezanih zahtjeva u pogledu ocjenjivanja i provjere utvrđenih Odlukom Komisije 2005/338/EZ od 14. travnja 2005. o utvrđivanju ekoloških mjerila za dodjelu znaka zaštite okoliša Zajednice za usluge kampiranja (2). Ta ekološka mjerila i s njima povezani zahtjevi u pogledu ocjenjivanja i provjere važe do 31. listopada 2009.
(5)
S obzirom na tu reviziju radi prilagodbe znanstvenom i tržišnom napretku primjereno je promijeniti definiciju skupine proizvoda i utvrditi nova ekološka mjerila.
(6)
Ekološka mjerila kao i s njima povezani zahtjevi u pogledu ocjenjivanja i provjere trebaju vrijediti četiri godine od datuma donošenja ove Odluke.
(7)
Za usluge kampiranja, ekološka mjerila trebaju biti podijeljena na obavezna i neobavezna.
(8)
U pogledu naknada vezanih uz podnošenje zahtjeva od strane mikro poduzeća za znak zaštite okoliša i njegovo korištenje, kako je određeno Preporukom Komisije 2003/361/EZ od 6. svibnja 2003. o definiranju mikro, malih i srednjih poduzeća (3), s ciljem uzimanja u obzir ograničenih resursa mikro poduzeća i njihovu posebnu važnost unutar ove skupine proizvoda, primjereno je osigurati smanjenja uz ona predviđena Uredbom (EZ) br. 1980/2000 i člancima 1. i 2. Odluke Komisije 2000/728/EZ od 10. studenoga 2000. o utvrđivanju naknade za podnošenje zahtjeva i godišnje naknade za znak zaštite okoliša Zajednice (4), sukladno članku 5. Odluke 2000/728/EZ.
(9)
Odluku 2005/338/EZ stoga treba zamijeniti.
(10)
Treba odobriti prijelazno razdoblje pružateljima usluga čijim je uslugama dodijeljen znak zaštite okoliša za usluge kampiranja, na osnovi mjerila sadržanih u Odluci 2005/338/EZ, tako da bi imali dovoljno vremena za prilagodbu svojih usluga za udovoljavanje revidiranim mjerilima i zahtjevima. Pružateljima usluga također treba biti odobreno podnošenje zahtjeva navedenih prema mjerilima navedenima u Odluci 2005/338/EZ ili navedenih prema mjerilima navedenima u ovoj odluci, do isteka valjanosti te odluke.
(11)
Mjere predviđene ovom odlukom u skladu su s mišljenjem Odbora uspostavljenog člankom 17. Uredbe (EZ) br. 1980/2000,
DONIJELA JE OVU ODLUKU:
Članak 1.
1. Skupina proizvoda „usluga kampa” kao glavnu uslugu uz novčanu naknadu obuhvaća ponudu parcela opremljenih za smještaj mobilnih objekata na određenom prostoru.
Ona obuhvaća i druge objekte prikladne za smještaj te zajedničke prostorije ako se nalaze na određenoj parceli.
2. Pod uvjetom da kamp sam upravlja uslugama, „usluga kampa” na određenoj parceli može također obuhvaćati usluge prehrane te aktivnosti namijenjene slobodnom vremenu.
3. Za potrebe ove Odluke, usluge prehrane uključuju doručak; aktivnosti/objekti za rekreaciju i slobodno vrijeme uključuju saune, bazene i sve slične objekte unutar smještajnog prostora, a zelene površine obuhvaćaju parkove i vrtove koji nisu dio kampa, no koji su dostupni gostima.
4. Za potrebe ove Odluke, mikro poduzeća se definiraju kako je utvrđeno Preporukom 2003/361/EZ.
Članak 2.
1. Kako bi joj se dodijelio znak zaštite okoliša Zajednice za usluge kampa iz Uredbe (EZ) br. 1980/2000 (dalje u tekstu „znak zaštite okoliša”), usluga kampa mora ispunjavati sve sljedeće zahtjeve:
(a)
mora biti obuhvaćena skupinom proizvoda „usluge kampiranja”;
(b)
mora ispunjavati sva mjerila navedena u odjeljku A. Priloga ovoj odluci;
(c)
mora ispunjavati dostatan broj mjerila navedenih u odjeljku B. Priloga ovoj odluci, s ciljem stjecanja potrebnog broja bodova kako je navedeno u stavcima 2. i 3.
2. Za potrebe stavka 1. točke (c), usluga kampiranja mora skupiti najmanje:
(a)
20 bodova za glavnu uslugu;
(b)
24 boda, ako se dodatno nude ostali smještajni objekti.
3. Odgovarajući bodovi iz stavka 2. uvećavaju se za neku od sljedećih vrijednosti, ako navedene usluge nudi ista uprava ili isti vlasnik kamp usluga:
(a)
3 boda za usluge prehrane;
(b)
3 boda za zelene/vanjske površine koje nisu dio kampa, no koje su dostupne gostima;
(c)
3 boda za aktivnosti za slobodno vrijeme/rekreaciju ili 5 bodova ako se aktivnost slobodnog vremena/rekreacije odnosi na wellness centar.
Članak 3.
1. Odstupajući od članka 1. stavka 3. Odluke 2000/728/EZ, ako zahtjev za dodjelu znaka zaštite okoliša podnese mikro poduzeće, naknada za podnošenje zahtjeva smanjuje se za 75 % bez mogućnosti daljnjeg sniženja.
2. Odstupajući od prve rečenice članka 2. stavka 5. Odluke 2000/728/EZ, minimalna godišnja naknada za mikro poduzeće za korištenje znaka zaštite okoliša iznosi 100 eura.
3. Godišnji obujam prometa za sve usluge kampa izračunava se množenjem cijene usluge s brojem noćenja te umanjivanjem dobivenog rezultata za 50 %. Cijenom usluge smatra se prosječna cijena koju posjetitelj plaća za jedno noćenje, uključujući sve usluge koje se ne naplaćuju dodatno.
4. Primjenjuju se smanjenja na minimalne godišnje naknade predviđena stavcima 6. do 10. članka 2. Odluke 2000/728/EZ.
Članak 4.
Ekološka mjerila za skupinu proizvoda „usluge kampa” te s njima povezani zahtjevi u pogledu procjene i provjere vrijede četiri godine od datuma donošenja ove odluke.
Članak 5.
Za administrativne potrebe skupini proizvoda „usluge kampiranja” dodjeljuje se brojčana oznaka „026”.
Članak 6.
Odluka 2005/338/EZ stavlja se izvan snage.
Članak 7.
1. Zahtjevi za znak zaštite okoliša koji su obuhvaćeni skupinom proizvoda „usluge kampa”, koji su podneseni prije datuma donošenja ove odluke, ocjenjuju se u skladu s uvjetima utvrđenima u Odluci 2005/338/EZ.
2. Zahtjevi za znak zaštite okoliša za proizvode obuhvaćene skupinom proizvoda „usluge kampa”, koji su podneseni od datuma donošenja ove odluke, ali najkasnije do 31. listopada 2009. mogu se temeljiti se na mjerilima utvrđenim u Odluci 2005/338/EZ ili na mjerilima koja su utvrđena u ovoj odluci.
Ti zahtjevi ocjenjuju se u skladu s mjerilima na kojima su temeljeni.
3. Ako se znak zaštite okoliša dodjeljuje na temelju zahtjeva ocijenjenog u skladu s mjerilima utvrđenim u Odluci 2005/338/EZ, taj znak zaštite okoliša može se koristiti dvanaest mjeseci od datuma donošenja ove odluke.
Članak 8.
Ova je odluka upućena državama članicama.
Sastavljeno u Bruxellesu 9. srpnja 2009.

Labels: 7
0
3